เซ็นเตอร์ออโต้ สวนทางตลาด ดันปล่อยกู้เพิ่ม
เซ็นเตอร์ ออโต้ ลีส สวนกระแสปรับเป้าปล่อยกู้เพิ่มถึง 7,000 ล้านบาท
24 ส.ค. 2558

เซ็นเตอร์ ออโต้ ลีส สวนกระแสปรับเป้าปล่อยกู้เพิ่มถึง 7,000 ล้านบาท
นายวิสิทธิ์ พึ่งพรสวรรค์ กรรมการผู้จัดการ บริษัท เซ็นเตอร์ ออโต้ ลีส ในเครือธนาคาร ซีไอเอ็มบี ไทย เปิดเผยว่า บริษัทได้ปรับเป้าการปล่อยสินเชื่อเช่าซื้อปีนี้ใหม่ เพิ่มเป็น 6,500-7,000 ล้านบาท จากต้นปีที่ตั้งเป้าไว้ 5,300 ล้าบาท และคาดว่าสิ้นปีนี้จะมียอดสินเชื่อคงค้าง 1.7 หมื่นล้านบาท โดยครึ่งปีแรกปล่อยสินเชื่อใหม่ได้แล้ว 2,700 ล้านบาท และมีกำไร 122 ล้านบาท เติบโต 300% จากช่วงเดียวกันของปีก่อนที่ขาดทุน 51 ล้านบาท
นอกจากนี้ ยังตั้งเป้าปรับลดหนี้ที่ไม่ก่อให้เกิดรายได้ หรือเอ็นพีแอล ให้เหลือไม่เกิน 2.6% ให้ได้ภายในปีนี้จากปัจจุบันอยู่ที่ 2.8% ขณะที่ปี 2557 อยู่ที่ 4% โดยเพิ่มความเข้มงวดในการคัดกรองคุณภาพของลูกค้าและพันธมิตรที่เป็นเต็นท์มากขึ้น ทำให้เอ็นพีแอลค่อยๆ ลดลงมาอย่างต่อเนื่อง โดยเฉพาะสินเชื่อรถมือสองที่เป็นตลาดหลักของบริษัท
“เราจะเพิ่มสัดส่วนสินเชื่อให้กลุ่มลูกค้าที่มีรายได้ประจำ หรือมีประวัติในเครดิตบูโร เป็น 50% จากปัจจุบันมีเพียง 20% และเดิมลูกค้าส่วนใหญ่เป็นเกษตรกรหรือกลุ่มอาชีพอิสระ รวมถึงจะปล่อยกู้รถบรรทุกมากขึ้น เพื่อรองรับเออีซี และการที่ไทยจะเป็นศูนย์กลางการขนส่ง จึงมีความต้องการของตลาดมาก” นายวิสิทธิ์ กล่าว